ব্যাঙ্কের অন্দরেই প্রতারণার ফাঁদ! গ্রেফতার বন্ধন ব্যাঙ্কের ৫ কর্মী

ওয়েব ডেস্ক: প্রতারণা চক্রের (Cyber Fraud Racket) সঙ্গে হাত মিলিয়ে গ্রাহকদের সর্বনাশ ঘটালেন বন্ধন ব্যাঙ্কেরই (Bandhan Bank) কয়েকজন আধিকারিক। বিপুল টাকা জালিয়াতির ঘটনায় এবার গ্রেফতার হলেন ব্যাঙ্কের পাঁচজন উচ্চপদস্থ কর্মী। তদন্তে নেমে রাজ্যের সাইবার ক্রাইম বিভাগই এই ভয়ঙ্কর ঘটনার হদিশ পেল। ঘটনাস্থল কলকাতা লাগোয়া নিউটাউনের (New Town)। ঘটনাকে কেন্দ্র করে ব্যাঙ্কের গ্রাহকদের মধ্যে তীব্র চাঞ্চল্য ছড়িয়েছে।

ব্যাঙ্ক কর্তৃপক্ষ জানিয়েছে, গত ২৩ জুলাই বিধাননগর সাইবার ক্রাইম থানায় মামলা দায়ের করা হয়। অভিযোগে জানানো হয়েছিল, গ্রাহকদের ফোন, এসএমএস কিংবা হোয়াটসঅ্যাপ কল করে নিজেদের ব্যাঙ্ক ম্যানেজার পরিচয় দেওয়া হচ্ছিল। বলা হচ্ছিল—গ্রাহকদের কেওয়াইসি নথি অসম্পূর্ণ, তা দ্রুত পূরণ না করলে অ্যাকাউন্ট বন্ধ হয়ে যাবে। পাশাপাশি মোটা অঙ্কের ফিক্সড ডিপোজিট, জীবন বিমা বা বিভিন্ন বিমা পলিসির লোভ দেখিয়ে গ্রাহকদের কাছ থেকে গোপন তথ্য সংগ্রহ করা হত।

আরও পড়ুন: বন্ধ থাকবে বিদ্যাসাগর সেতু, কবে? কতক্ষণ?

এই কৌশলেই হাতিয়ে নেওয়া হয় প্রায় ২ কোটি ৪৭ লক্ষ টাকা। ব্যাঙ্কের আধিকারিকরাই প্রতারণার বিষয়টি প্রথম প্রকাশ্যে আনে। এরপর তদন্তে নেমে পুলিশ চমকে যায়। দেখা যায়, বাইরের প্রতারণা চক্রের সঙ্গে হাত মিলিয়ে আসল নাটের গুরু ছিলেন ব্যাঙ্কেরই একাংশ আধিকারিক।

অবশেষে প্রমাণ হাতে আসতেই সাইবার বিভাগ গ্রেফতার করে বন্ধন ব্যাঙ্কের পাঁচ আধিকারিককে। তবে এই প্রতারণা চক্রে আর কে কে যুক্ত, আদৌ অন্য শাখা বা অন্য অঞ্চলেও এ ধরনের জাল বিস্তৃত আছে কী না, তা নিয়ে শুরু হয়েছে তদন্ত।